
A Növekedési Hitelprogram gazdaságélénkítő hatásai

Kulcsszavak: monetáris politika; nemkonvencionális eszközök; Növekedési Hitelprogram; gazdaságösztönzés
A dolgozat a Magyarországon alkalmazott lefőbb nemkonvencionális jegybanki eszköz, a Növekedési Hitelprogam (NHP) gazdaságélénkítő hatásaira próbál meg számszerű becslést adni. A kutatás szerves részét képezte a nemkonvencionális eszközökkel kapcsolatos nemzetközi gyakorlat vizsgálata, valamint a külföldi jegybankok által alkalmazott intézkedések és az NHP összehasonlítása. Az összevetés alapján kijelenthető, hogy bár a pénzmennyiség változásának volumene nem volt arányos a külföldön alkalmazott eszközök méretével, az NHP esetében azonban annak sajátosságaiból fakadóan fontos szerep juthat a pénzmennyiség csatornájának a gazdaságösztönzésben. Egy egyszerű modell segítségével az NHP ezen a transzmisszós mechanizmuson keresztüli hatásait vizsgáltam, mind keresleti, mind kínálati oldalról. A modell alapján az NHP mindkét szempontból szignifikánsan pozitív gazdaságélénkítő eszköznek tekinthető. Ez a pozitív hatás azonban eltérő időben jelentkezik a két oldalon, így a program rövid távon magasabb, míg középtávon alacsonyabb inflációval járhat. Emellett a keresletre gyakorolt hatás esetében megfigyelhető egyfajta időbeli átváltás is, ami az előrehozott beruházásoknak tulajdonítható. Ugyanakkor a később jelentkező negatív keresleti hatások enyhíthetőek a program hosszabb távú, lépésenkénti megvalósításával. A várható gazdaságélénkítő hatások mellett két esetleges kockázat vizsgálatára is kitértem. Jelentős kockázat lehet, hogy a program által rövidtávon előidézett infláció jegybanki megszorítást kényszerít ki, ami elmélyítheti a negatív keresleti hatásokat és növelheti a program költségeit. Kisebb, de nem elhanyagolható kockázat, a program költségeinek államháztartási hiányban való megjelenése. Azonban összehasonlító elemzés híján nem állapítható meg, hogy az NHP hatékonyabb-e egy ugyanakkora költségvetési vonzattal bíró fiskális expanziónál.



